Time for time kunne man på afstand betragte de grå støvskyer stige til himmels fra bygningerne i Syriens kompakte grænseby Kobane.

Det var 26. december, og mens julefreden havde sænket sig over Danmark, regnede det ned med bomber fra den syriske vinterhimmel. Kobane – også kendt under det arabiske navn Ayn al-Arab – har i de seneste måneder været genstand for heftige kampe mellem kurdiske militsstyrker og Islamisk Stat, og bombefly fra den vestlige koalition gennemførte denne 2. juledag i 2014 mere end 30 luftangreb i området for at presse terrorbevægelsen tilbage.

Og under ruinerne i Kobane lå tilsyneladende det første kendte eksempel på en dansker, der er blevet dræbt efter bombardementer fra vestlige krigsfly. 18-årige Martin var syv måneder forinden rejst til Syrien for tilsyneladende at slutte sig til sine muslimske trosfæller, der lider under præsident Bashar al-Assads brutale undertrykkelse.